বেঙ্গলটুডে প্রতিনিধি, ঢাকাঃ পবিত্র ঈদুল আজহা উপলক্ষে বাসের অগ্রিম টিকিট বিক্রি স্থগিত করে দিয়েছে বাস ওনার্স অ্যাসোসিয়েশন। নিরাপদ সড়কের দাবিতে শিক্ষার্থীদের চলমান আন্দোলনের মাঝে ৫ই আগস্ট, রবিবার এই সিদ্ধান্ত জানিয়েছে সংগঠনটি। ৫ই আগস্ট সকাল থেকেই দূরপাল্লার বাসগুলোর অগ্রিম টিকিট বিক্রি শুরুর কথা ছিল। এ ব্যাপারে বাস মালিকরা গণমাধ্যমকে জানিয়েছেন, বর্তমান পরিস্থিতির কারণেই তারা এই সিদ্ধান্ত নিয়েছেন। নিরাপদ সড়কের দাবিতে স্কুল-কলেজের শিক্ষার্থীরা রবিবার অষ্টম দিনের মতো রাজপথে আন্দোলন করে চলছেন। ভাঙচুরের অজুহাতে গত এক সপ্তাহ ধরে রাজধানীর আভ্যন্তরীণ এবং দূরপাল্লার সব বাস চলাচল বন্ধ করে দিয়েছেন মালিকরা। বাস মালিকরা বলছেন, এই পরিস্থিতির মধ্যে বাসের শিডিউলের কোনও ঠিক নেই। অনিয়মিত ভাবে কিছু বাস রাতে চলাচল করছে। বাস চলাচল শুরু হওয়ার পর অগ্রিম টিকিট বিক্রির পরবর্তী দিনক্ষণ ঠিক করা হবে বলে তাদের বক্তব্য। পরিস্থিতি যদি ৬ই আগস্ট, সোমবার ভালো হয় তাহলে সেদিনই অগ্রিম টিকিট দেওয়ার তারিখ ঘোষণা করা হবে বলেও মন্তব্য করেন এক বাস মালিক।